Isroil Suriya bilan chegaradagi qo‘shinlarini kuchaytirilgan tayyorgarlik holatiga keltirdi

Isroil 8-may, seshanba kuni kechki payt shimoliy chegaradagi qo‘shinlarini kuchaytirilgan tayyorgarlik holatiga keltirdi. Bu haqda mamlakat armiyasi tomonidan tarqatilgan kommyunikeda ma’lum qilindi, deya xabar beradi “TASS”.

“Suriyada Eron kuchlarining muntazam bo‘lmagan faoliyati aniqlanganidan so‘ng armiya Golan tepaliklarida fuqarolik mudofaasi bo‘yicha ko‘rsatmalarni o‘zgartirishga qaror qildi. Mahalliy mutasaddilarga mazkur hududda bombadan yashirinish punktlarini ochish va tayyorlab qo‘yish topshirildi. Shuningdek, havoga qarshi mudofaa tizimlari ishga tushirildi, qo‘shinlar esa hujumga qarshi kuchaytirilgan tayyorgarlik holatiga keltirildi”, — deyiladi hujjatda.
Kommyunikeda armiya voqealarning turli rivojiga tayyor ekanligi va Isroilga qarshi tajovuzga qaqshatqich zarba berilishi bildirilgan.